和荅詩十首 和松樹
作者：白居易
朝代：唐

paragraphs: 亭亭山上松，一一生朝陽。
森聳上參天，柯條百尺長。
漠漠塵中槐，兩兩夾康莊。
婆娑低覆地，枝幹亦尋常。
八月白露降，槐葉次第黃。
歲暮滿山雪，松色鬱青蒼。
彼如君子心，秉操貫冰霜。
此如小人面，變態隨炎涼。
共知松勝槐，誠欲栽道傍。
糞土種瑤草，瑤草終不芳。
尚可以斧斤，伐之爲棟梁。
殺身獲其所，爲君構明堂。
不然終天年，老死在南岡。
不願亞枝葉，低隨槐樹行。